Diari Oficial de la Generalitat Valenciana


Sumari del DOGV 6645, del 07-11-2011 (2011/11533)

DECRET 168/2011, de 4 de novembre, del Consell, de modificació del Decret 76/2008, de 23 de maig, del Consell, pel qual es va crear la Comissió Interdepartamental per a l'Estratègia de Desenrotllament de l'Estatut d'Autonomia i de Promoció de l'Autogovern.
----------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2011/11/04/168/dof/vci/html**

### Dades del document

Número de DOGV
:   6645

Data del DOGV
:   07-11-2011

Secció del DOGV
:   I. DISPOSICIONS GENERALS

Número del document
:   2011/11567


Data del document
:   04-11-2011

Organisme emissor
:   Conselleria de Governació

Tipus de document
:   Decret

Anàlisi jurídica

 Descriptors 

:   * Comissió Interdepartamental Per A L'Estratègia de Desenvolupament de L'Estatut d'Autonomia i de Promoció de L'Autogovern
    * Govern Valencià
    * reglament intern
    * autonomia
    * legislació

DECRET 168/2011, de 4 de novembre, del Consell, de modificació del Decret 76/2008, de 23 de maig, del Consell, pel qual es va crear la Comissió Interdepartamental per a l'Estratègia de Desenrotllament de l'Estatut d'Autonomia i de Promoció de l'Autogovern. [2011/11159]  
PREÀMBUL  
  
Des de la seua creació, l'any 2008, la Comissió Interdepartamental per a l'Estratègia de Desenrotllament de l'Estatut d'Autonomia i de Promoció de l'Autogovern ha estat un instrument idoni a l'hora de planificar, coordinar i efectuar un seguiment puntual de la labor realitzada pels distints departaments del Consell, a fi d'aconseguir el ple desplegament de la nostra norma institucional bàsica i la consolidació del model valencià d'autogovern.  
Durant el període de temps transcorregut des de la constitució de la referida comissió, s'ha evidenciat la importància de comptar amb una estratègia comuna a curt, mitjà i llarg termini amb l'objectiu d'unir els esforços, coordinar les actuacions legislatives i avançar en un mateix sentit per a complir amb un projecte col·lectiu que, precisament per implicar a tots els departaments del Consell, té un marcat caràcter transversal i exigeix el compromís actiu de tots aquells que poden participar-ne en la consecució.  
Sense perjuí de les competències assumides per cada departament del Consell en virtut dels seus respectius reglaments orgànics i funcionals, la Comissió Interdepartamental per a l'Estratègia de Desenrotllament de l'Estatut d'Autonomia i de Promoció de l'Autogovern, amb el suport de la seua Comissió Executiva i la seua Comissió Tècnica, ha servit com a via per a compartir iniciatives, actuacions i projectes de distinta índole, amb els quals totes les conselleries han tractat de potenciar els amplis i rics continguts dels diversos preceptes estatutaris.  
Precisament la necessitat de mantindre vinculada la composició de la Comissió Interdepartamental, de la seua Comissió Executiva i de la seua Comissió Tècnica, amb l'estructura del Consell i amb la distribució de competències entre els seus departaments, és la que porta a efectuar esta modificació de l'esmentat Decret 76/2008, de 23 de maig. La finalitat d'esta reforma no és canviar la naturalesa o les funcions d'eixos òrgans col·legiats, sinó procurar que la seua composició es corresponga amb la relació i l'organigrama de les conselleries que, en l'actualitat, integren el Consell. En la mesura que tant la Comissió Interdepartamental per a l'Estratègia de Desenrotllament de l'Estatut d'Autonomia i de Promoció de l'Autogovern com els seus òrgans de suport es nodreixen de representants designats pels distints departaments del Consell, tot canvi substancial en aquest ha de tindre la seua lògica correlació en aquells, per a garantir que continuen complint la finalitat per a la qual van ser creats.  
Amb caràcter recent, a través del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'administració de la Generalitat, i del Decret 75/2011, de 24 de juny, del Consell, pel qual s'estableix l'estructura orgànica bàsica de la Presidència i de les conselleries de la Generalitat, s'ha produït una àmplia i profunda reestructuració del Consell i de cada un dels departaments que l'integren, la qual cosa fa necessari adequar la composició de la Comissió Interdepartamental per a l'Estratègia de Desenrotllament de l'Estatut d'Autonomia i de Promoció de l'Autogovern, així com de la seua Comissió Executiva i de la seua Comissió Tècnica, per a adaptar-les a eixa nova realitat.  
En conseqüència, es modifiquen els articles 4.1, 5.2, i 6.2 i 3 del Decret 76/2008, de 23 de maig, del Consell, pel que fa respectivament a la composició de la Comissió Interdepartamental, de la Comissió Executiva i de la Comissió Tècnica. En l'últim dels preceptes esmentats s'aclareix també la composició dels grups de treball que puguen constituir-se en el si de la Comissió Tècnica, tot matisant que comptaran amb un màxim de nou membres i estaran integrats, a més de per les persones que exercisquen la coordinació i la secretaria de la Comissió Tècnica esmentada, per un o una representant de cada conselleria que tinga assignades competències que, per raó de la matèria, estiguen relacionades amb la tasca encomanada al grup, a fi d'agilitzar-ne i flexibilitzar-ne els treballs, alhora que s'hi permet a tots els departaments una participació més diversificada.  
Segons el que preveu l'article 12.1 del referit Decret 5/2011, de 21 de juny, del president de la Generalitat, en relació amb l'article 1 del Decret 114/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Governació, esta té atribuïdes les competències en matèria de desenrotllament estatutari.  
  
Per tot això, en virtut del que disposa l'article 18.f de la Llei del Consell, a proposta del conseller de Governació, i amb la deliberació prèvia del Consell, en la reunió del dia 4 de novembre de 2011,  
  
DECRETE  
  
Article únic. Modificació del Decret 76/2008, de 23 de maig, del Consell  
Es modifiquen els articles 4.1, 5.2, i 6.2 i 3 del Decret 76/2008, de 23 de maig, del Consell, pel qual es va crear la Comissió Interdepartamental per a l'Estratègia de Desenrotllament de l'Estatut d'Autonomia i de Promoció de l'Autogovern, la nova redacció dels quals passa a ser la que figura en l'annex d'aquest decret.  
  
DISPOSICIÓ ADDICIONAL  
  
Única. Regla de no despesa  
La implementació i el posterior desplegament d'aquest decret no podrà tindre cap incidència en la dotació de tots i cada un dels capítols de despesa assignada a la conselleria amb competències en matèria de desenrotllament estatutari, i en tot cas haurà de ser atès amb els mitjans personals i materials de la conselleria competent per raó de la matèria.  
  
  
DISPOSICIONS FINALS  
  
Primera. Normes de desplegament  
Es faculta la persona titular de la conselleria amb competències en matèria de desenrotllament estatutari per a dictar totes les disposicions que exigisquen l'aplicació i l'execució d'aquest decret.  
  
Segona. Vigència del Reglament de Funcionament Intern de la Comissió Interdepartamental  
Es manté vigent, en tot allò que no contradiga el present Decret, l'Ordre 2/2011, de 20 de gener, de la Conselleria de Governació, per la qual s'aprova el Reglament de Funcionament Intern de la Comissió Interdepartamental per a l'Estratègia de Desenrotllament de l'Estatut d'Autonomia i de Promoció de l'Autogovern.  
  
Tercera. Entrada en vigor  
El present decret entrarà en vigor l'endemà de la publicació en el Diari Oficial de la Comunitat Valenciana.  
  
Valencia, 4 de novembre de 2011  
  
El president de la Generalitat,  
ALBERTO FABRA PART  
  
El conseller de Governació,  
SERAFÍN CASTELLANO GÓMEZ  
  
  
ANNEX  
  
Nova redacció dels articles 4.1, 5.2, i 6.2 i 3 del Decret 76/2008, de 23 de maig, del Consell, pel qual es va crear la Comissió Interdepartamental per a l'Estratègia de Desenrotllament de l'Estatut d'autonomia i de Promoció de l'Autogovern.  
  
Article 4.1   
«1. La Comissió Interdepartamental per a l'Estratègia de Desenrotllament de l'Estatut d'Autonomia i de Promoció de l'Autogovern estarà composta pels membres següents:  
a) President o presidenta: la persona que ostente la vicepresidència del Consell.  
b) Vicepresident o vicepresidenta: la persona titular de la conselleria competent en matèria de desenrotllament estatutari.  
c) Vocals:  
1r. Les persones titulars de les diferents secretaries autonòmiques de les conselleries en què s'estructura l'administració de la Generalitat.  
  
2n. La persona titular de la direcció general amb competències en matèria de desenrotllament estatutari.  
d) Secretari o secretària: la persona titular de la subsecretaria de la conselleria amb competències en matèria de desenrotllament estatutari».  
  
Article 5.2   
«2. La Comissió Executiva estarà composta pels membres següents:  
a) La persona titular de la conselleria amb competències en matèria de desenrotllament estatutari, que en serà el president o la presidenta.  
b) La persona titular de la secretaria autonòmica amb competències en matèria de desenrotllament estatutari, que en serà el vicepresident o la vicepresidenta.  
c) La persona titular de la direcció general amb competències en matèria de coordinació interdepartamental.  
d) Un o una representant de la conselleria amb competències en matèria de pressupostos i despeses, amb el rang mínim de director o directora general.  
e) La persona titular de la direcció general competent en matèria de relacions del Consell amb l'administració general de l'Estat i la resta de comunitats autònomes.  
f) La persona titular de la direcció general competent en matèria de desenrotllament estatutari.  
g) El secretari o la secretària, que serà la persona titular de la subsecretaria de la conselleria competent en matèria de desenrotllament estatutari.  
En funció dels assumptes a tractar, el president o la presidenta de la Comissió Executiva podrà convocar a les seues reunions les persones responsables dels òrgans directius de les distintes conselleries en què s'organitza l'administració de la Generalitat que no en siguen membres».  
  
Article 6.2 i 3   
«2. La Comissió Tècnica estarà formada pels membres següents:  
  
a) Un coordinador o una coordinadora, que serà la persona que ostente la direcció d'un dels servicis adscrits a la direcció general competent en matèria de desenrotllament estatutari, nomenat o nomenada per la persona titular de la presidència de la Comissió Interdepartamental.  
b) L'advocat coordinador o l'advocada coordinadora en la conselleria amb competències en matèria de desenrotllament estatutari, o l'advocat o l'advocada de la Generalitat designats en la seua substitució.  
c) Un secretari o una secretària, que serà la persona que ostente la direcció d'un dels servicis adscrits a la direcció general competent en matèria de desenrotllament estatutari, nomenat o nomenada per la persona titular de la presidència de la Comissió Interdepartamental.  
d) Un o una representant de nivell administratiu, amb nivell almenys de cap de servici, per cada una de les conselleries de la Generalitat, designat o designada per la persona titular de la conselleria corresponent.  
3. La Comissió Tècnica actuarà per mitjà de grups de treball de caràcter sectorial.  
La persona que ostente la presidència de la Comissió Interdepartamental formarà, dins de la Comissió Tècnica, els grups de treball que considere necessaris per a exercir les funcions que la Comissió Interdepartamental té encomanades.  
Els grups de treball comptaran amb un màxim de nou membres, designats en tot cas entre els qui integren la Comissió Tècnica, i estaran constituïts per:  
a) La persona que exercisca les funcions de coordinació de la Comissió Tècnica.  
b) La persona que exercisca les funcions de secretaria de la Comissió Tècnica.  
c) Un o una representant de cada conselleria que tinga assignades competències que, per raó de la matèria, estiguen relacionades amb la tasca encomanada al grup de treball.  
Amb independència dels departaments que puguen estar representats en cada grup de treball, s'establiran les vies oportunes perquè tots els membres de la Comissió Tècnica estiguen informats de les tasques realitzades en el si de tots els grups, i puguen participar-hi mitjançant les aportacions que estimen convenients».


Còpia Permalink ELI